再次前韻上呈
作者：蔡戡
朝代：宋

paragraphs: 雲幙四垂頭上黑，微霰飛霙初摵摵。
衾裯不暖夜更寒，庭戶無聲曉仍積。
漫空龍鳳落萬家，入地螟蝗想千尺。
因風作響爭敲窗，得月交光先透隙。
園林巧綴鬭新奇，樓觀勻鋪失金碧。
今朝知是謫仙來，門前踏作瓊瑶迹。
雪車句好憶劉叉，縞带詩成走張籍。
但得同傾北海尊，不妨屢過揚雄宅。
須知里社樂有餘，正恐太倉米徒索。
愁吟時作郊島寒，飽食幸無陳蔡色。
破賊空慙李常侍，仗節未許蘇屬國。
祇今力穡學老農，剩喜流膏滋宿麥。
杜陵一飯不忘君，憂國丹心老彌劇。
願言玉燭常均調，萬物忻忻俱自得。